AARHUS: Der er godt nyt til beboerne i Regenburgsgade og Tage-Hansens Gade. I hvert fald, hvis de gerne vil have lettere ved at finde en parkeringplads til deres biler, sådan som en beboer efterlyser i en anden artikel.

For netop de gader er med i kommunens overordnede planlægning for såkaldt beboerparkering, som Aarhus Byråd vedtog 18. april.

Det betyder, at der indføres tidsbegrænset parkering i et område på for eksempel to timer. Beboerne kan ved at købe et beboerparkeringskort til 500 kr. om året holde ubegrænset i området. Men langtidsparkering fra besøgende vil ikke længere muligt, og formålet er, at det vil blive lettere for beboerne at finde en ledig plads.

Ifølge byrådets vedtagelse skal nye beboerparkeringsområder prioriteres efter, hvor presset på parkeringen er størst. Det betyder, at områder som Frederiksbjerg, området nord for Øgadekvarteret, Langenæs samt Trøjborg vil være områder, der prioriteres først, fremgår det af bilag i sagen.